ระเบียบกรมการขนส่งทางบก ว่าด้วยการกำหนดสีและลักษณะของรถตามกฎหมายว่าด้วยรถยนต์ (ฉบับที่ 2) พ.ศ. 2560 
ระเบียบกรมการขนส่งทางบก
ระเบียบกรมการขนส่งทางบก
ว่าด้วยการกำหนดสีและลักษณะของรถตามกฎหมายว่าด้วยรถยนต์
(ฉบับที่ ๒)
พ.ศ. ๒๕๖๐[๑]
 

ตามที่ได้มีระเบียบกรมการขนส่งทางบกว่าด้วยการกำหนดสีและลักษณะของรถตามกฎหมายว่าด้วยรถยนต์
พ.ศ. ๒๕๔๙ ไว้แล้ว นั้น

โดยที่ปัจจุบันเทคโนโลยีการทำสีของรถมีการพัฒนาก้าวหน้าอย่างรวดเร็ว
การทำสีรถมีความหลากหลาย รวมทั้งการเปลี่ยนแปลงสีรถสามารถทำได้โดยง่าย ดังนั้น
เพื่อให้การกำหนดสีรถสำหรับการจดทะเบียน
และการแก้ไขเปลี่ยนแปลงสีรถภายหลังการจดทะเบียนมีความเหมาะสมยิ่งขึ้นและถือปฏิบัติเป็นไปในแนวทางเดียวกัน
สมควรแก้ไขเพิ่มเติมระเบียบดังกล่าวเสียใหม่ให้มีความเหมาะสมยิ่งขึ้น
อธิบดีกรมการขนส่งทางบก จึงออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบกรมการขนส่งทางบกว่าด้วยการกำหนดสีและลักษณะของรถตามกฎหมายว่าด้วยรถยนต์
(ฉบับที่ ๒) พ.ศ. ๒๕๖๐

ข้อ
๒ ระเบียบนี้ให้ใช้บังคับตั้งแต่วันที่
๑ พฤศจิกายน พ.ศ. ๒๕๖๐ เป็นต้นไป

ข้อ
๓ ให้ยกเลิกความในข้อ ๕
ของระเบียบกรมการขนส่งทางบกว่าด้วยการกำหนดสีและลักษณะของรถตามกฎหมายว่าด้วยรถยนต์
พ.ศ. ๒๕๔๙ และให้ใช้ความต่อไปนี้แทน
ข้อ ๕ การกำหนดสีรถ
ให้เจ้าหน้าที่ตรวจสภาพรถกำหนดสีตามหลักเกณฑ์ ดังต่อไปนี้
(๑) กรณีตัวรถมีสีเดียว
ให้กำหนดสีที่เป็นสีหลัก
โดยไม่ต้องคำนึงถึงความเข้มของสีที่แตกต่างกันตามตัวอย่างสีรถที่กำหนดในภาคผนวก ก
แนบท้ายระเบียบนี้
(๒) กรณีตัวรถมีหลายสี
โดยแต่ละสีแตกต่างกันเห็นได้ชัดเจนบริเวณตัวถังส่วนที่สำคัญของรถ เช่น ฝากระโปรงหน้า
- ท้าย หลังคา หรือประตู เป็นต้น ให้กำหนดสีที่เป็นสีหลักเป็นสีของรถ ไม่เกิน ๓ สี
แล้วแต่กรณี เช่น ตัวรถมี ๒ สีกำหนดเป็นสี ขาว แดง หรือตัวรถมี ๓ สี กำหนดเป็นสีดำ
ขาว เหลือง และหากตัวรถมีมากกว่า ๓ สี
และสามารถกำหนดสีหลักของตัวรถได้ให้กำหนดสีหลัก ๒ สี ตามด้วยสีลำดับท้ายสุด หลายสี เช่น ขาว แดง
หลายสี เว้นแต่กรณีไม่สามารถกำหนดสีใดเป็นสีหลักได้ให้กำหนดว่า หลายสี เพียงอย่างเดียว
กรณีสีคาดหรือแถบคาดที่ใช้ตกแต่งรถ
โดยไม่ทำให้สีหลักของรถเปลี่ยนแปลงไป ไม่ต้องกำหนดเป็นสีรถ
แต่หากการตกแต่งรถทำให้สีหลักของรถเปลี่ยนแปลงไป
ให้กำหนดเป็นสีของรถตามหลักเกณฑ์ที่กำหนดไว้ในวรรคหนึ่ง

ข้อ
๔ ให้เพิ่มความต่อไปนี้เป็นข้อ ๕/๑
ของระเบียบกรมการขนส่งทางบกว่าด้วยการกำหนดสีและลักษณะของรถตามกฎหมายว่าด้วยรถยนต์
พ.ศ. ๒๕๔๙
ข้อ ๕/๑ การแก้ไขเปลี่ยนแปลงสีของรถไม่ว่าจะดำเนินการด้วยวิธีใด
ๆ เช่น การติดสติกเกอร์ ฟิล์ม หรือคาร์บอนเคฟล่า เป็นต้น
ให้เจ้าหน้าที่ตรวจสภาพรถพิจารณากำหนดสีรถให้เป็นไปตามหลักเกณฑ์ตามข้อ ๕
เว้นแต่กรณีการติดสติกเกอร์ ฟิล์ม หรือวัสดุอื่นใด
เพื่อการโฆษณาหรือตกแต่งรถเป็นรูปภาพ ข้อความ ตัวอักษร และลวดลายต่าง ๆ เพิ่มเติมบนสีรถในภายหลัง
ไม่ต้องกำหนดเป็นสีรถ


ประกาศ ณ วันที่ ๑๐
ตุลาคม พ.ศ. ๒๕๖๐
สนิท พรหมวงษ์
อธิบดีกรมการขนส่งทางบก




































ภวรรณตรี/จัดทำ
๘ ธันวาคม ๒๕๖๐

ปวันวิทย์/ตรวจ
๒๘ ธันวาคม
๒๕๖๐






















[๑] ราชกิจจานุเบกษา
เล่ม ๑๓๔/ตอนพิเศษ ๒๘๙ ง/หน้า ๓/๒๔ พฤศจิกายน ๒๕๖๐